OK Computer
OK Computer — ბრიტანული ალტერნატიული როკ-ჯგუფ Radiohead-ის მესამე სტუდიური ალბომი, გამოცემული ბრიტანეთში 1997 წლის 16 ივნისს ლეიბლზე Parlophone, ხოლო 1997 წლის 1 ივლისს - ლეიბლის Capitol Records მიერ, აშშ-ში. ალბომი აღსანიშნავია ჯგუფის მცდელობით, განერიდოს გიტარაზე ორიენტირებულ ჟღერადობას - როგორც წინა დისკის, The Bends შემთხვევაში მოდა. მრავალდონიანი ჟღერადობისა და მრავალი გავლენის მატარებელი ეს ალბომი გამოირჩევა თავისი დროის ტრადიციული ბრიტპოპისა და ალტერნატიული როკის ჯგუფების შემოქმედებისგან. მან საფუძველი დაუდო Radiohead-ის უფრო გვიანდელ, ექსპერიმენტულ შემოქმედებას. OK Computer არის ჯგუფის პირველი ალბომი, რომელიც თავად მუსიკოსების პროდიუსერობით ჩაიწერა, ნაიჯელ გოდრიჩის მხრიდან მხარდაჭერით. Radiohead-მა იგი ჩაწერა ოქსფორდშირსა და ბათში, 1996 და 1997 წლებში. სამუშაოს დიდი ნაწილი შესრულდა წმ. კეტრინის ველზე განთავსებულ ისტორიულ სასახლეში. ლეიბლმა Capitol ივარაუდა, რომ დისკის გაყიდვები შთამბეჭდავი არ იქნებოდა, ვინაიდან მას არატიპიური, არაკომერციული ჟღერადობა ჰქონდა. მიუხედავად ამისა, OK Computer მოხვდა ბრიტანეთის ალბომების ჩარტის პირველ პოზიციაზე და აშშ-ს ჯგუფის იმ დროისათვის ყველაზე პოპულარულ ჩანაწერად იქცა (#21 პოზიცია ბილბორდის 200-ეულში. ალბომიდან გამოიცა სამი სინგლი - Paranoid Android, Karma Police და No Surprises. ალბომმა ჯგუფს მსოფლიო პოპულარობა შესძინა და დღეისათვის 4.5 მილიონზე მეტი ასლის ოდენობით გაიყიდა. გამოცემის პერიოდში მას მნიშვნელოვნად დადებითი შეფასება ახლდა და კრიტიკოსები მას დღემდე ყველა დროის ერთ-ერთ უდიდეს ალბომად თვლიან. მისი გავლენა შემდგომი თაობის მუსიკოსებზე აღინიშნა ბრიტპოპის უფრო მელანქოლიური და ატმოსფერული სტილისტიკის მიმართულებით მოძრაობით, რაც დღევანდელ ალტერნატიულ როკს ახასიათებს. კრიტიკოსები და მოყვარული ხშირად აღნიშნავენ ალბომის სიმღერების ტექსტებსა და გარეკანზე დამალულ მნიშვნელობას - სხვადასხვა თემას, როგორიც არის გაცოფებული მომხმარებლობა, სოციალური განცალკევება, პოლიტიკური სტაგნაცია და უკმარისობა. 2008 წელს ალბომის გრამფირფიტაზე გამოცემამ ზოგადად გრამფირფიტების ბიზნესს პოპულარობა კვლავ შესძინა, ხოლო 2009 წელს OK Computer-ის ვრცელი სახით გამოცემამ (რაც ჯგუფის ნებართვის გარეშე მოხდა) ინტერესი ალბომისა და მისი მნიშვნელობის მიმართ კვლავ გამოაღვიძა.